Matyu 21 | Bible.is\n1Nou wen dem riich nier Jeruusilem an kom a Betpiej, rait a Mount Aliv de-so, Jiizas sen tuu a im falara dem, 2im se tu dem se, “Gwaan a di dischrik infronta unu, az unu kech de-so unu ago fain wan dangki tai op, an wan yong dangki ago de de wid ar. Luus di tuu a dem an kyari dem kom. 3Ef nobadi se notn tu unu, unu fi se, ‘Di Laad niid dem,’ an dem wi sen dem sed taim.”\n4Dis apm fi mek wa di prafit did se kom chuu. Di prafit did se, 5“Tel di piipl dem we kom fram Zaiyan se, ‘Luk ya, unu king a kom tu unu, im a kom jengkl an ombl, a sidong pan wan big dangki, an pan wan yong dangki tu — dat a di mada dangki biebi.’”\n6Jiizas falara dem go we go du wa im tel dem fi du. 7Dem bring di mada dangki an di likl dangki go gi Jiizas. Dem put dem jakit pan di dangki dem bak, an Jiizas sidong pan dem. 8Wan baga piipl pred out dem jakit pan di ruod. Som ada piipl kot aaf chrii branch an pred dem out pan di ruod tu. 9Di kroud a piipl dem we waak infronta Jiizas, an di wan dem baka im did kip aan a shout out, “Priez Gad! Priez Dievid pikni!” “Gad bles di wan we im sen kom — im sen im wid fi'im powa!” “Priez Gad we iina evn!”\n10Wen im riich iina Jeruusilem di uol toun kech a faiya, evribadi a se, “A uu dis ya?”\n11An di kroud a piipl dem we did a fala baka Jiizas did a se, “A di prafit Jiizas dis ya we Kom fram Nazaret iina Gyalalii.”\n12Den Jiizas go iina Gad ous an staat fling out aal a di piipl dem we did iin de a sel an a bai. Di piipl dem we did a chienj out moni, Jiizas pich uova fi dem tiebl, an ton uova di chier fi aal uu did de de a sel dov. 13Im se tu dem se, “It rait dong iina Gad wod se, ‘Fi mi ous ago bi wan ous we piipl kom fi prie,’ bot unu ton it iina wan aidout fi tiif’ !”\n14Blain an kripl piipl kom tu Jiizas iina di yaad we Gad ous de, an im get dem beta. 15Bot wen di ed priis an Laa tiicha dem si di mirikl dem we im du, an ier di pikni dem iina di yaad we Gad ous de a baal out se, “Priez im! Mek wi priez Dievid pikni” dem beks kyaahn don, 16an dem se tu Jiizas se, “Yu ier wa dem a se?” So Jiizas se, “Ye man. Yu neehn riid iina Gad wod se, ‘Im mek pikni an likl biebi priez im ou im fi get priez’ ?”\n17An wen im lef dem, im kom outa di toun go Betani an tan de fi di nait.\n18Nou orli iina di maanin, wen Jiizas a go bak a di toun, im did onggri. 19So im si wan fig chrii a di ruodsaid an go kraas wich paat it de, bot im neehn si notn at aal pan it, jos suo-so liif. Jiizas se tu di chrii se, “Yu naa go eva bier fruut agen!” an siem taim di fig chrii jrai op.\n20Wen im falara dem si wa im du, dem yai uopm op waid waid. Dem se, “Ou di fig chrii jrai op so faas?”\n21Jiizas ansa bak, “Mi tel unu dis, an a chuu mi a taak, ef unu jos chos iina Gad likl, an no if-an-bot an wanda wanda, unu naa go jos du wa mi du tu da fig chrii de, bot aal ef unu se tu da moutn ya, ‘Git op go fling yuself iina di sii, it wi apm. 22An eniting we unu prie an aks Gad fa, ef unu biliiv se im gu'unu, unu wi get it.”\n23Nou afta Jiizas did go bak iina di yaad we Gad ous de, wen im did a tiich, di ed priis an di elda fi di piipl dem kom tu im. Dem aks im se, “Wa rait yu av fi du dem sitn ya, an a uu gi yu di rait fi du dem?”\n24So Jiizas ansa bak, “Mek mi aks unu wan kwestiyan. Ef unu ansa mi, mi wi tel unu a uu gi mi di rait fi du dem sitn ya. 25Wen Jan did a baptaiz piipl, a uu did sen im fi dwi'it, Gad ar man?” So dem staat wok it out mongks dem wan aneda. Ier dem no, “Ef wi se, ‘A Gad’, im ago aks wi se, ‘Den wa mek unu neva biliiv im?’ 26Bot ef wi se, ‘A man’, di kroud a piipl no wi ton dong pan wi, kaa di uol a dem tek Jan fi wan prafit — wi fried dat go apm.”\n27So dem se tu Jiizas se, “Wi no nuo,” So Jiizas se tu dem se, “Den mi naa tel unu a uu gi mi di rait fi du dem sitn ya niida.\n28“Tel mi wa unu tingk? Wan man did av tuu bwai pikni. Im go tu di fos wan an se, ‘Mi bwai, gwaan go wok pan mi griep faam tide.’\n29“Di bwai se, ‘Mi naa go no we.’ Bot lietaraan im chienj im main an go.\n30“Di Faada go tu im neks pikni an tel im di sed ting. Dis ya wan se, ‘Mi ago go dadi,’ bot im no go no we.\n31“So tel mi, wich wan a dem du wa im faada waahn?” Dem se, “Di fos wan.” So Jiizas se tu dem se, “Mi tel unu dis, an a chuu mi a taak, taks kalekta an seks woka ago go iina Gad kindom bifuo unu! 32Kaaz Jan kom shuo unu di rait wie, an unu neehn biliiv im. Bot di taks kalekta dem an seks woka did biliiv. Unu si dis apm, bot unu stil neehn chienj unu main an biliiv im.\n33“Ier da tuori ya tu: Yu wehn av wan man we uon wan griep faam an di man plaant op im faam. Im put op wan waal aal roun it, dig out wan uol iina di grong fi krosh out di griep fi mek wain, an bil op wan plies pan tap a di waal fi di gyaad wach uova di faam. Den im rent it out tu som faama an go farin. 34Wen di griep dem raip op nou, an a taim fi pik dem, im sen im sorvant dem go a im tenant dem fi kalek wa im fi get fram im faam.\n35“Bot di tenant dem uol aan pan di sorvant dem, biit wan, kil wan, an stuon di neda wan. 36So im sen som ada sorvant, muo dan wa im did sen di fos taim. An di tenant dem chriit dem di siem wie. 37So di man riich di laas schraa nou an sen im uona bwai pikni go tu dem. Ier im no, ‘Dem wi rispek mi bwai.’\n38“Bot eh eh, wen di tenant dem si di bwai, dem se tu dem wan aneda se, ‘A da wan ya ago get evriting wen im faada ded. Kom mek wi kil im an tek wa im wuda get.’ 39So dem grab im, chuo im aafa di faam an kil im.\n40“Nou wen di uona fi di faam kom bak, wa unu tingk im ago du wid dem tenant de?”\n41Dem ansa se, “Im ago kil aaf dem uol wikid de! An tek im faam an rent it tu ada tenant we ago gi'im wa im fi get wen im griep dem redi.”\n42Jiizas se tu dem se, “Unu neehn riid iina Gad wod se: “‘Di rakstuon di bilda fling we, a it a uol op di bildin nou. A di Laad du dis, an wi yai uopm op waid waid wen wi si di sitn we im du’ ?\n43“A dat mek mi tel unu se Gad kindom ago tek we fram unu an gi di piipl dem we ago bier fruut. 44Uu jrap pan da stuon ya ago brok op iina piisiz, an uu it jrap pan ago mash op bad bad.”\n45Wen di ed priis an Farisii piipl dem ier Jiizas tuori dem we soun laik rigl, dem kech se a dem im did a chuo wod pan. 46Dem did waahn lak im op, bot di kroud a piipl dem mek dem kech dem fried. Kaaz di piipl dem did tek Jiizas fi wan prafit.\nContinue to Matyu 22 »


2 Korintiyan 13 | Bible.is\n2 Korintiyan 13\n1Da taim ya wen mi kom, dat ago mek chrii taim mi kom luk fi unu. An siem laik ou it rait dong iina Gad wod se, “Ef sumadi du sopm rang, wi kyaahn jos ponish dem, tuu ar chrii sumadi we si wa apm, afi kom taak we dem si an pruuv se da sumadi de did du rang. Afta dat we kyan ponish dem.” 2Laas taim mi did de de, dat a did di sekan taim mi kom luk fi yu, mi did waan unu. Mi did tel di piipl dem we did a du rang, an di res a unu tu fi tap it. Tap du rang kaaz wen mi kom bak mi naa go tek it iizi pan unu. Evribadi we du rang ago get ponish. A dat mi did tel unu wen mi de de an nou iivn duo mi de faar fram unu, mi a tel unu agen. 3Mi naa go tek it iizi pan nobadi sins unu did waahn mi fi pruuv se Krais Jiizas a yuuz mi fi taak tu unu. Wen im diil wid unu im no wiik, im shuo im powa mongks unu. 4A chuu se, wen dem did niel im op pan di kraas, im neva shuo im powa — im mek imself wiik, bot Gad powa mek im kom bak alaiv an a liv nou. An siem laik ou fi im did wiik a siem so mi wiik, bot wan die unu wi si se Gad powa ago mek mi liv laik ou Krais Jiizas a liv an mi ago gwaan liv wid im.\n5Unu fi luk pan unuself. Luk an tes fi si ef unu riili a liv laik ou piipl we biliiv iina Gad sopuoz fi liv. Unu no nuo se Jiizas Krais a liv iina unu? Ef unu no si se im a liv iina unu a fiel unu fiel di tes. 6Mi uop se unu wi kom fi si se wi neva fiel di tes. 7Nou wi prie tu Gad se unu wi no du notn we rang, no kaaz wi waahn fi mek wiself luk gud bot kaaz wi aalwiez waahn unu fi du we rait. Wi aalwiez waahn unu fi du we rait iivn ef it luk laik se wi did fiel di tes. 8Kaaz wi no av di powa fi tap di chuut ar uol it bak. Aal wi kyan du a elp fi pred it. 9Wi api wen unu chrang an wi wiik an wa wi a prie se, a dat Gad wi mek unu gwaan gruo chrang iina wa unu biliiv. 10So mi a rait dem sitn ya tel unu wail mi no de de, so dat wen mi riich, mi no afi taak tu unu rof. Kaaz Gad gi mi di powa an di rait fi karek unu, bot im gi mi da powa de fi elp bil unu op, no fi tier unu dong.\n11Breda an sista, aal mi av fi se fi don da leta ya a dat mi uop se unu wi api. Chienj unu wiez an liv ou unu sopuoz fi liv. Mi a beg unu lisn an fala aal we mi tel unu. Kom tugeda an biliiv di siem ting an liv iina piis wid unu wan aneda. An Gad we lov wi an we gi wi piis wi tan wid unu aalwiez. 12Unu fi tel unu wan aneda oudi an du it wid lov. Aal a di breda an sista dem sen oudi fi unu. 13Mi prie se di Laad Jiizas Krais wi shuo unu lov iivn duo wi no dizorv it. Mi prie tu se Gad wi aalwiez shuo unu im lov an dat di Uoli Spirit wi mek aal a unu liv tugeda az wan.\nContinue to Gyalieshan 1 »


Dis ya aatikl ya a wahn stob, elp Wikipidia .\nGovament: Paalimenchri dipendansi anda kanstityuushanal manaki\nIeria: 102 km²\nPapiulieshan: 5 879\nKoransi: Iistan Kiaribiyan dal (XCD)\nKaalin kuod: 1-664\nISO 3166 kuod: 500 / MSR / MS\nIntanet TLD: .ms\nMansarat a wah British Uobasiiz Terichri we de ina di Liiwad Ailanz, paat a di chien we niem di Lesa Antiliiz ina di Kiaribiyan Sii. Imieja bout 16 kilamita (10 mail) lang ah 11 kilamita (7 mail) waid, wid 40 kilamita (25 mail) a kuos. Krixtifa Kolombos gi di ailan di niem we iab nou pan ih sekan joerni tu di Nyuu Wol ina 1493. Deh refa tu Mansarat az di Emaral Ail a di Kiaribiyan, chuu kaa irizembl di kuos a Airilan, an nof a di hoerli Yuropian sekla eh-kom frah Airilan.\nDi Jaajian iira kiapital niem Plimot bondong ah mashop wen di Soufrier Ilz volkieno go irop pah 18 Julai 1995, so tuu-tod a di papilieshan afi ron gaa ada plies. Di iropshan stil a-gwaan, alduo ino az bad as wen iweh jos taat. Wah nyuu ierpuot bil a Jeral, ina di nadan paat a di ailan, ina 2005. Di vilij we niem Brades a nou di anofishal senta fi govament ah bizniz.\nAnggila • Antiiga ah Baabyuuda • Aruuba • Ba’aamaz • Baabiedoz • British Voerjin Ailanz • Chrinidad ah Tubiego • Daminiika • Daminikan Ripoblik • Grinieda • Guadiluup • Ieti • Jumieka • Kieman Ailanz • Kyuuba • Mansarat • Nedalan Antiliiz • Puoto Riiko • Sah Baatelmi • Sah Mahtah • Sin Kits ah Niivis • Sin Luusha • Sin Maatn • Sin Vinsn ah di Grenidiinz • Toerx ah Kiekos • Yunaitid Stiet Voerjin Ailanz


Matyu 24 | Bible.is\n1Jiizas did lef di yaad we Gad ous de an a go we, wen im falara dem kom kom a shuo im di bildin dem we mek op Gad ous. 2Jiizas se tu dem se, “Unu si aal a dem sitn ya? Ier mi no, an a chuu mi a taak, no iivn wan a dem stuon ya ago lef pan tap a dem wan aneda. Di uol a dem ago lik dong!”\n3Wen Jiizas did a sidong pan Mount Aliv im falara dem kom tu im wan said an se, “Tel wi, a wen aal dem sitn ya ago apm? An a wa kaina sain ago shuo se yu a kom bak an di worl suun don?”\n4So Jiizas se tu dem se, “Wach out, no mek nobadi fuul unu op. 5Kaaz a uol iip a piipl ago kom yuuz op yuuz op mi niem, an a se, ‘Mi a Krais, a mi Gad sen fi siev piipl,’ an dem ago fuul op nof piipl. 6Unu ago ier se waar a gwaan a woyi woyi an waar a gwaan anda unu nuoz. Bot mek shuor se unu no fraitn yu no, kaa aal a dem sitn ya afi gwaan, bot non a dem de no miin di worl don yet. 7Kaaz wan set a piipl ago waar gens wan neks set a piipl, an kindom ago fait gens kindom. Fuud ago shaat iina nof nof plies an uol iip a piipl ago staav, pan tap a dat ortkwiek ago kom shiek op difrant difrant plies. 8Aal a dem sitn ya a jos di fos set a lieba pien we unu ago fiil wen di nyuu worl a baan.\n9Wen dat apm, dem ago tek unu, an gi unu uova tu di piipl dem we ago ponish unu an kil unu. An kaa unu a fala mi, piipl fram aal bout ago iet unu. 10Uol iip a piipl ago gi op an tap fala mi. Dem ago sel out dem wan aneda an iet dem wan aneda. 11Nof nof faalz prafit ago kom bout an chrik chrik op uol iip a piipl, 12An kaa wikidnis ago pred laik wail faiya, muos piipl aat ago ton kuol an dem naa bada lov piipl laik wan taim. 13Bot aal uu eng aan an tan op chrang no mata wa, a dem ago get siev. 14An da Gud Nyuuz ya bout Gad Kindom ago afi priich aal uova di worl. So evribadi wi get di chaans fi ier di chuut. A onggl afta dat, di worl ago don.\n15“Bot bifuo dat apm, unu gweehn si wa di prafit Daniyel wehn taak bout, wen im did a chat bout di ‘wikid wikid sitn we go gens Gad an doti op Gad ous,’ ou it tan op iina Gad plies (mek shuor se evribadi we riid dis ya andastan we it miin). 16Dem taim de, uu de a Judiya fi ron we go op a di mountn dem. 17Uu de pan ruuf tap, no fi kom dong kom tek out notn out a dem ous. 18An di wan dem we did gaan a bush, no fi ton bak fi no jakit. 19Wat a sitn iina dem taim de fi uman we av biebi iina beli an fi mada we av yong biebi! 20Prie se unu na'afi go ron we wen staam a kom ar iina rieni taim, an pan di Sabat die niida. 21Dem taim de piipl ago sofa bad bad. Sofariehsan neva so wikid fram di worl a mek til nou, an nobadi naa go eva sofa so agen. 22An ef Gad neehn mek op im main se im a kot dong ou lang da taim de fi laas, nobadi wudn liv. Bot sieka di piipl dem we im pik, im mek op im main se im ago kot it dong. 23Da taim de, ef nobadi kom an a se, “Luk ya, si Krais ya!” ar “Luk! Si im de!” No fala dem. 24Kaaz piipl ago kom kom se dem a di wan we Gad sen fi siev piipl, wen notn no go so. An som faalz prafit ago shuo op tu. Dem piipl de ago wok aal kaina mirikl an shuo aal kaina sain fi chrik op piipl, dong tu aal di piipl dem we Gad pik, di faalz prafit dem wi chrik op tu ef dem get di chaans. 25Unu beta memba se mi wehn tel unu dem sitn ya bifuo dem apm.\n26“So ef sumadi go se, ‘Luk ya, im iina di dezot.’ No go out de. Ar ef dem se, ‘Luk ya! luk ya! Im a aid ya-so!’ No lisn dem. 27Kaaz jos laik ou laitnin flash fram iis go wes an evribadi si it, a siem so di Man we Gad Pik ago kom bak — evribadi ago si im. 28Eniwe di ded badi de, a de-so jangkro ago gyada.\n29“Bot iina dem taim de, likl afta di sofarieshan don, “Di son ago daak op, di muun naa go shain an di staar dem ago jrap outa di skai. Evriting we iina di skai ago get shiek outa dem plies.\n30“Den, yu av sitn we mek evribadi nuo se di Man we Gad Pik a kom, piipl ago si da sitn de op iina di ier, an piipl fram aal uova ago staat baal. Dem ago si di Man we Gad Pik a kom pan kloud we kom outa evn, an im ago av powa, an wan brait brait lait we kom fram Gad a shain roun im. 31Im wi sen im ienjel dem fi kom bluo di chompit loud loud, an dem gweehn gyada op di piipl dem we im pik fram naat, sout, iis an wes, fram aal uova di worl.\n32“Nou lorn sopm fram di fig chrii: Wen taim unu si dem branch get wel saaf an griin, an dem staat sen out nyuu liif, unu nuo se soma suun kom. 33A siem so, enitaim unu si aal a dem sitn ya, nuo se di wan we Gad sen fi siev piipl suun kom; a laik im de rait outsaida unu duor. 34Mi a tel unu dis an a chuu mi a taak, di piipl we a liv iina dem taim ya naa go ded til aal a dem sitn ya apm. 35Evn an ort naa go de bout fi eva, bot fi mi wod ago laas fi eva.\n36“Nobadi no nuo di die an di taim wen aal a dem sitn de ago apm, nobadi no nuo a wen, no iivn di ienjel dem iina evn — onggl Faada Gad wan nuo dat. 37Siem ou tingz did tan iina Nowa taim, a siem so it ago bi wen di Man we Gad Pik kom bak. 38Kaaz iina da taim de bifuo di flod kom, piipl did a nyam an jringk, uman a marid an man a marid rait op tu di die wen Nowa go iina di aak. 39An dem neehn nuo notn til di flod kom kom tek we di uol a dem. A siem ting ago apm wen di Man we Gad Pik kom bak. 40Dem taim de, tuu man wi out a bush an wan get tek we, lef di neks wan. 41Tuu uman wi a grain grien an wan get tek we lef di neda wan.\n42“So mek shuor se unu eva a wach an a luk out, kaa unu no nuo a wich die unu Laad ago kom bak. 43Bot andastan dis: Ef di uona fi di ous did nuo a wa taim a nait di tiif a kom, im wudn mek di tiif brok iina im ous. 44A siem so unu fi redi, kaa di Man we Gad Pik naa go kom wen unu tingk im a kom.”\n45“So den, a uu a di waiz sorvant we di maasta kyan chos fi dwi'im wok? Uu a di wan we di maasta put inchaaj a im uol ous, an mek shier out di sorvant dem fuud wen a taim fi dem nyam? 46It ago gud fi di sorvant we di maasta kom fain a du im wok. 47Mi tel unu dis, an a chuu mi a taak, di maasta ago put im inchaaj a evriting im uon. 48Bot ef da sorvant de wikid an go aal se tu imself se, ‘Mi maasta naa kom bak fi nou.’ 49An im staat biit di ada sorvant dem, an nyam an jringk wid jongkad, 50an im maasta go kom bak wan die wen im naa luk fi im an wan taim wen im naa chek se im wuda riich bak. 51Di maasta ago chap im iina tuu an fling im we di ipokrit dem de. De-so piipl ago baal an a grain dem tiit di wie pien a waks dem.”\nContinue to Matyu 25 »


Revilieshan 7 | Bible.is\n1Afta dat mi si fuo ienjel tan op a di fuo kaana a di ort. Dem did a tap di fuo briiz dem we bluo pan di ort fram bluo pan di lan ar pan di sii ar pan di chrii dem. 2Den mi si wan neda ienjel kom fram di iis. Iina im an, im did av wan stamp we did bilang tu Gad we liv fi eva an eva. Im kaal out iina wan loud vais tu di fuo ienjel dem we get powa fi mash op di lan an di sii: 3“No chobl di lan ar di sii ar di chrii dem til wi put wan maak iina fi wi Gad piipl dem farid.” 4Den mi ier umoch piipl ago get di maak. A wan onjrid an faati-fuo touzn piipl fram di twelv chraib dem we mek op Izrel. 5Fram Juuda chraib, twelv touzn, fram Ruuben chraib twelv touzn, fram Gad chraib twelv touzn. 6A twelv touzn fram Asha chraib, twelv touzn fram Naftali chraib, twelv touzn, fram Manase chraib. 7Fram Simiyan chraib twelv touzn, fram Liivai chraib twelv touzn, fram Isakyar chraib twelv touzn. 8A twelv touzn fram Zebyulan chraib, twelv touzn fram Juozif chraib, an fram Benjamin chraib twelv touzn. Aal a dem piipl de get di maak.\n9Afta dat mi si wan big kroud a piipl tan op infronta mi, dem did so nof dat nobadi kudn kount dem. Dem kom fram evri konchri, chraib, an piipl we chat aal kaina langwij. Dem kom tan op infronta di chuon an infronta di Biebi Shiip. Dem did av aan wait jakit we kech dem klier dong a dem fut, an dem did av paam liif iina dem an. 10An dem baal out iina wan loud loud vais an se: “A fi wi Gad we sidong pan im chuon an di Biebi Shiip siev wi.” 11Aal a di ienjel dem faam wan sorkl roun di chuon, di elda dem, an di fuo sitn dem. Dem fling dong demself infronta di chuon, put dem fies a grong an worship Gad 12an se: Iemen! Wi Gad, wi gi yu priez an ana an rispek. Yu waiz, an powaful an chrang an wi aalwiez gi yu tangk fi eva an eva. Iemen!”\n13Den wan a di elda dem aks mi, “Dem piipl ya we av aan lang wait jakit — a uu dem bi, an we dem kom fram?”\n14Mi ansa im se, “Sa, yu nuo di ansa.” Den im se, “Yu si dem piipl ya, dem a di wan dem we go chuu di torbl torbl sofarieshan. Dem wash dem kluoz wait wait iina di Biebi Shiip blod. 15Sieka dat “dem tan op infronta Gad chuon nou an a sorv im die an nait iina im ous. An di wan we sidong pan di chuon ago liv wid dem an protek dem. 16Dem naa go get onggri no muo an dem chuot naa go jrai no muo. Di at son naa go bon dem, ar no iit naa go skaach dem op. 17Kaaz di Biebi Shiip we de a di migl a di chuon ago tek kier a dem jos laik ou wan shepad tek kier a im shiip dem. Im ago liid dem go a wan plies we fresh kliin waata eva a ron. An Gad gweehn jrai op aal a dem yai-waata.”\nContinue to Revilieshan 8 »


Luuk 6 | Bible.is\n1Wan Sabat, Jiizas did a waak chuu wan wiit fiil, an im speshal falara dem staat pik som a di wiit, rob aaf di chrash iina dem an an nyam di grien. 2Som Farisii si dem an aks, “Wa mek unu a du wa di Laa se wi no fi du pan di Sabat?”\n3Jiizas ansa dem se, “Unu neva riid wa Dievid did du wen im an im fren dem did onggri? 4Ou im go iina Gad ous, tek di uoli bred an nyam wa di Laa se onggl di priis dem fi get, an aal gi im fren dem som?”\n5Jiizas se tu dem se, “Di Man we Gad Pik, a im ruul uova di Sabat.”\n6Wan neks Sabat, Jiizas go iina di Juu dem choch an did a tiich di piipl dem. Wan man uufa rait an did kripl, did de de. 7Nou di Farisii an di Laa tiicha dem did a luk fi wan riizn fi se sitn bad bout Jiizas. So, dem wach im laik aak fi si ef im ago mek nobadi get beta pan di Sabat. 8Jiizas nuo wa dem a tingk, so im se tu di man wid di kripl an se, “Git op an tan op infronta dem.” So im get op an tan op infronta evribadi.\n9Den Jiizas tel dem se, “Mek mi aks unu wan kwestiyan, wich wan di Laa se wi kyan du pan di Sabat: fi du gud ar fi du bad, fi siev sumadi laif ar fi kaaz sumadi fi ded?”\n10Jiizas luk roun pan aal a dem, an den se tu di man, “Chrech out yu an.” Di man chrech out im an, an it get beta. 11Bot di Farisii an di Laa tiicha dem did beks beks an staat fi taak mongks dem wan aneda bout wa dem fi du wid Jiizas.\n12Wan die roun dem taim de, Jiizas go op pan wan il, an im spen di uol nait op de a prie tu Gad. 13Wen die lait, Jiizas kaal im falara dem an pik out twelv a dem. Im kaal dem twelv de im apasl. 14Im di pik: Saiman (we Jiizas kaal Piita), im breda Anju, Jiemz an Jan, Filip, Bartalimyuu, 15Matyu, Tamas, Jiemz (dat a Alfiyos bwai pikni), Saiman we dem kaal Zelat, 16Juudas (Jiemz bwai pikni), an Juudas Iskyariyat, di wan we sel out Jiizas.\n17Jiizas an im apasl dem kom dong aafa di il an go dong pan di flat. Wan big big kroud a Jiizas falara dem did de de an uol iip a piipl fram aal uova Judiya, Jeruusilem, an nier di siisaid a Taiya an Saidan. 18Dem kom fi ier Jiizas priich an fi mek im kyuor dem fram dem siknis. An Jiizas ron out diiman outa piipl. 19Evribadi did a chrai fi toch Jiizas, kaaz di powa fi kyuor dem did a kom fram im.\n20Jiizas luk pan im falara dem an tel dem se, “Aal a unu we puor, Gad bles unu kaaz di kindom a fu'unu uon. 21Aal a unu we onggri nou, Gad bles unu kaaz unu beli ago ful. Aal a unu we a baal nou, Gad bles unu kaaz di taim ago kom, wen unu ago laaf. 22Gad bles aal a unu we piipl iet, we dem lef out, disrispek an kaal aal saat a niem an se unu wikid, kaaz unu fala di Man we Gad Pik.\n23“Mek unuself api wen dem sitn de apm tu unu, an jomp op an dong wid jai iina unu aat, kaaz nof gud sitn pudong iina evn fi unu. Di piipl dem we a chriit unu bad, a siem so fi dem piipl yuus tu chriit Gad prafit dem 24“Bot aal a unu we rich — chobl fi unu, kaaz unu get unu iizi laif aredi. 25Chobl fi aal a unu we beli ful nou, kaaz unu ago onggri. Aal a unu we a laaf nou — chobl fi unu, kaaz unu ago ala an baal. 26Chobl fi aal a unu we piipl chat gud bout, a siem so fi dem piipl yuus tu chat gud bout di faalz prafit dem.\n27“Aal a unu we a lisn mi, unu fi lov unu enimi dem an chriit di piipl dem we iet unu gud. 28Enibadi we kos unu, bles dem, an prie fi di wan dem we no diil wid unu gud. 29Ef sumadi baks unu pan wan said a unu fies, ton di neks said gi dem. Ef sumadi tek unu jakit, no tap im fram tek unu shot tu. 30Ef enibadi we beg unu fi sitn we unu av, gi dem. An ef nobadi tek we fi yu sitn dem, no aks dem bak fi it. 31Diil wid piipl di wie unu waahn dem diil wid unu.\n32“Ef unu lov onggl di piipl dem we lov unu, wa big iina dat? Iivn di rang-duwa dem lov piipl we lov dem. 33An iivn ef unu du gud fi di piipl dem we gud tu unu, wa big iina dat? Aal di rang-duwa dem du dat tu! 34Ef unu len tu piipl we unu tingk kyan pie unu bak, wa big iina dat? Aal rang-duwa len tu dem wan aneda an ekspek fi get bak aal a wa dem len. 35Unu fi lov di piipl dem we iet unu. Du gud tu piipl, len an no ekspek fi get bak notn. Kaaz Gad ago pie unu bak big taim. Gad kain tu di piipl dem we wikid an we no gi tangks. So wen unu du dis, dat shuo se unu a riili di Muos Ai Gad pikini. 36Unu fi gud tu piipl aal ef dem no dizorv it, jos laik ou yu faada gud tu piipl.\n37“No joj piipl laik se Gad kyaahn paadn dem. Ef unu du dat di siem ting ago riich unu. An no bada se nobadi gilti an rait dem aaf, kaaz dat wi riich unu tu. Paadn piipl, an unu wi get paadn tu. 38Gi an unu wi get uol iip wid aal braata. Unu kop ago ful — ful so til it aal a ron uova. Di wie unu diil wid ada piipl, siem wie dem ago diil wid unu.”\n39An Jiizas se dis fi tiich dem sitn: “Blain man kyan liid blain man? Di tuu a dem no wi jrap iina wan uol? 40Nobadi we a lorn no aiya dan dem tiicha. Bot wen dem don lorn, dem ago komiin laik dem tiicha.\n41“Wa mek unu a luk pan di saados iina unu breda yai an unu naa wach di big piis a plangk iina fu'unu uon? 42Ou unu fi se, ‘Mi breda, mek mi tek di saados outa yu yai,’ Wen siem taim unu no si di big piis a plangk iina fu'unu uon? Ipokrit! Tek di plangk outa fu'unu yai fos, den unu wi si beta fi tek di saados outa unu breda yai.\n43“Gud chrii no bier bad fruut, an bad chrii no bier gud fruut. 44Unu kyan nuo wan chrii kaaz a di kaina fruut we it bier. Piipl no pik prangganat aafa maka chrii an griep aafa makabush. 45Di gud man du gud sitn kaaz a di gud we stuor op iina im. An di wikid man du wikid sitn kaaz a di wikidnis we stuor op iina im. Kaaz wa kom outa im mout a wa de iina im aat.\n46“Wa mek unu a kaal mi, ‘Laad, Laad,’ an naa du wa mi se? 47Di wan we kom tu mi, ier we mi se an du wa mi se, mek mi tel yu sitn bout im. 48Im komiin laik wan man we bil op wan ous — im dig dong diip iina di grong so im kuda bil di ous pan rakstuon. Di plies flod out an di riva kom dong an biit gens di ous, bot kudn mash it dong, kaaz di ous did bil op chrang chrang. 49Bot di wan we ier mi wod an no du wa mi se, im komiin laik sumadi we bil wan ous we naa no foundieshan. Di plies flod out an di riva kom dong an biit gens di ous an it jrap dong an mash op.”\nContinue to Luuk 7 »


Ikanamix - Wikipidia\nIikanamiks a di suoshal sayans we analaiz di prodokshan, dischribiuushan, ahn kansomshan a gudz ahn sorvis. Di torm iikanamiks kom frahn di Ienshent Griik οἰκονομία (oikonomia, “manijment a wahn ousuol, administrieshan”) frahn οἶκος (oikos, “house”) + νόμος (nomos, “kostam” aar “laa”) ahn a frahn yaso di ruul dem a di ous(uol) kom”. Di korent iikanamik magldem kom op outa di braada fiil a palitikal iikanami political economy ina di liet 19t senchr1i. Wahn mieja push fi di divelopment a madan iikanamiks a did di disaya fi yuus wahn empirikal apruoch we muor rizembl di fizikal sayansdem.\nIikanamiks iem fi eksplien ou ikanami wok ahn ou iikanamik iejent agents intarak. Iikanamik analisis yuuz chuu di uola di sosayati, ina bizniz, fainans ahn govament, bot ina kraim tu, edikieshan, di fambili, elt, laa, palitiks, rilijan, di suoshal institiushandem, waar, ahn sayans. Chuu di domien a iikanamiks a ekspan uov ina di suoshal sayansdemsocial sciences, dehn diskraib it az iikanamik impiirializim.\nSortn ahn sortn daimenshan a iikanamiks av som jenaral distingshan bitwiin dem. Di praimeri teksbuk distingshan a bitwiin maikroiikanamiks, we diil wid di biievia a biesik eliment ina di iikanami, inkluudin wanwan maakit ahn iejent (laik kansiuuma ahn form, baya ahn sela), ahn makroiikanamiks, we diil wid mataz we afek wahn uol iikanami, inkluudin anemplaiment, inflieshan, iikanamik gruot, ahn maniteri ahn fiskal palisi. Ada distingshan inkluud: bitwiin pazitiv iikanamiks (we eksplien “wa bi”) ahn naamativ iikanamiks (we sopuot “wa fi bi”); bitwiin iikanamik tiiri ahn aplaid iikanamiks; bitwiin mienschriim iikanamiks (muor “aatadaks” we diil wid di “rashanaliti-individiualizim-iikwilibriom neksos”) ahn hechrodaks iikanamiks (muor “radikal” we diil wid di “instichuushan-ischri-suoshal schrokcha neksos”), ahn bitwiin rashanal ahn biieviaral iikanamiks.\nDi las' time da page yah change a 02:07 pon 29 July 2016.


2 Korintiyan 4:16-19\n So iivn duo wi a get uol an wi badi bata-bata fram aal we wi a go chuu, wi no gi op. Evridie Gad mek wi spirit chrangga an chrangga an gi wi di chrent fi gwaan du im wok. Di likl chobl an di sofarieshan we wi a go chuu nou, naa go laas fi eva an dem a no notn wen yu tingk bout di nais nais sitn dem we Gad a-go gi wi, wen wi riich a evn. So wi naa wach di sitn dem we wi kyan si, kaaz dem sitn de naa go laas fi eva. Insted-a dat wi wach di sitn dem we wi kyaahn si kaaz dem de sitn de laas fi eva. Wi nuo se wi badi a laik di ous dem we wi liv iina, dem naa go laas fi eva. An wi nuo se wen da badi ya mash op, Gad wi gi wi wan nyuu wan we im bil imself. Da badi de wi wi get wen wi riich a evn an it a-go laas fi eva.\n “Aal a unu we taiyad an bordn dong unu kom tu mi an mi wi mek unu get fi res. Jos laka ou di kou tek di wudn yuok pan dem shuolda, a so unu fi tek op di sitn dem we mi tel unu fi du, an tek iin wa mi a tiich, kaa mi wi tek taim wid unu, an mi riili ombl, an unu wi get fi res unu suol.\n “No wori unuself. Chos iina Gad, an chos iina mi tu. A nof ruum iina mi Faada ous. Ef a neehn so it go mi wudn se notn tu unu. Mi a go we fi fiks op wan plies fi unu. An afta mi go we go fiks it op, mi gweehn kom bak kom tek unu kyari go we wid mi, so dat unu kyan de wid mi eniwe mi de. Unu nuo di wie fi go wich paat mi a go.”\n Gad Spirit an fi wi Spirit jain op tugeda an se dat wi a Gad pikni. So sins wi a Gad pikni, wi a-go get aal a di sitn dem we Gad pudong fi bles im piipl wid. An no jos dat, aal a we Gad pudong fi Krais Jiizas, im a-go shier it wid wi. Kaaz ef wi sofa laik ou Krais Jiizas did sofa, wi no wi get big op laik im an get aal a di nais sitn dem we im a-go get tu. Aal di sofa wi a sofa nou, mi shuor se notn wi go chuu kyan mach op tu aal a wa Gad a-go gi wi lieta. Az a matarafak, evriting we Gad mek, a did fi Gad shuo dem a uu im pikni dem bi. Gad mek it so dat non a di sitn dem we im mek kuda du wa im mek dem fi du. A no dat di sitn dem we im mek did waahn, bot a dat Gad mek op im main fi du. Gad did du dat so dat di sitn dem we im mek wuda luk fi im kom frii dem an mek it so dat dem wudn ded an ratn. Gad wuda frii dem an gi dem aal a wa im av pudong fi im pikni dem. Kaaz wi nuo se aal nou, evriting we Gad mek, a muon an a gruon tugeda. Evriting we Gad mek a fiil pien laik ou uman fiil pien wen shi a av biebi. An a no jos dem a muon an a gruon, wi we av Gad Spirit a liv iina a wi, di Spirit we a di fos gif Gad gi wi, wi a muon an a gruon tu. Bot wi naa gruon out loud, wi a gruon insaida wiself. Wi a gruon kaaz wi a ded fi Gad frii wi fram da badi ya an gi wi wan nyuu wan an riili mek wi im pikni iina evri wie. Wi did get siev kaaz a wa wi biliiv — wi biliiv an wi a luk fi Gad gi wi aal we im pramis wi. Bot ef wi did get aal we im pramis aredi wi wudn niid fi biliiv. Kaaz wich wan a wi wuda sidong a wiet an a luk fi get sopm we wi get aredi? Bot ef wi no get aal we wi a luk fi get yet, wi wi sidong an wiet an no muuv til wi get it.\n1 Piita 1:3\nTangks an priez tu di Gad an Faada a wi Laad Jiizas Krais. Im so gud an kain tu wi, im gi wi nyuu laif wen im mek Jiizas Krais ded an kom bak alaiv. Da wie de, wi nuo fi shuor se wi kyan get wa im pramis wi.\n2 Korintiyan 1:3-6\n Priez di Gad an Faada fi wi Laad Jiizas Krais. Im a di Faada we gud an kain tu evribadi. Im a di Gad we elp piipl wen dem niid it an we osh dem wen dem sad. Wen wi a go chuu aal kain-a kraasiz an sofarieshan, a im kom elp wi an push wi fi gwaan tan chrang. Im du dat so wi kyan ton roun an elp ada piipl we a go chuu sofarieshan, no mata wa kain-a chobl dem av, an elp dem siem laik ou im elp wi. Wi an Jiizas a wan, so wi afi go sofa uol iip siem laik im. Bot jos laik ou wi did afi sofa, a siem so im a-go elp wi an tek kier a wi nof nof kaaz wi an im a wan. So ef wi sofa, wi a sofa kaaz wi waahn fi elp unu an wi waahn unu fi kip chrang. An ef wi get elp, unu wuda a get elp tu. Kaaz unu wi nuo se wen unu a sofa laik wi, fi unu elp wi kom. An dat wi mek unu gwaan kip chrang wen chobl tek unu.


Matyu 22 | Bible.is\n1Den Jiizas chat tu dem agen a yuuz tuori we soun laik rigl. Dis a wa im se: 2“Yu did av wan king uufa bwai pikni did ago get marid. So im did a saat out wan big dina fi'im bwai — an a dis Gad kindom komiin laik. 3Wen a taim nou fi di dina, di king sen im sorvant dem fi go kaal aal uu im did invait, bot dem wudn kom.\n4“So im sen som ada sorvant, ier im no, ‘Tel aal a uu mi did invait se, “Luk ya no, di big dina we mi did a fiks op fu'unu, it redi nou. Mi tek out mi naisis bulkou an mi speshal kou we mi mek get big an fat so dem wuda iit gud. A dem mi kil an evriting redi nou. Kom a di wedn dina.”’\n5“Bot dem neva wehn a tek im aan at aal, an dem lef go we sed wie. Som go a dem faam, som did av bizniz fi tek kier a. 6Di res a dem uol aan pan im sorvant dem. Dem biit dem op an kil dem aaf. 7Di king beks kyaahn don! So im sen out im suoja dem, an di suoja dem kil aaf di uol mordara dem an bon dong dem toun.\n8“Den im se tu im sorvant dem se, ‘Di wedn redi bot uu mi invait no fit fi kom. 9So gwaan out a di mien ruod an tel aal uu yu si out de fi kom a di wedn dina.’ 10An di sorvant dem go out wich paat di mien ruod dem de an gyada op evribadi we dem fain: gud piipl, bad piipl — evribadi! Wich paat di wedn dina wehn a kip wehn ful op wid wan baga piipl wen dem don.\n11“Wen di king a kom iin nou fi si uu did de de, im si wan man we neehn av aan no wedn kluoz. 12So im se tu im se, ‘Fren, a ou yu kom iin an yu na'av aan no wedn kluoz?’ Di man kudn se a ting.\n13“Den di king tel di sorvant dem we wok iina di ous se, ‘Tai op im an an fut dem, an chuo im wich paat it blak laka migl nait. De-so, dem ago baal an grain dem tiit, sieka di pien we a waks dem.’\n14“Kaaz a uol iip a piipl Gad kaal, bot a onggl wan an tuu im pik.”\n15Den di Farisii go we an staat mek plan fi tek Jiizas uona wod chrap im. 16So dem sen som a fi dem falara plos Erad falara dem go a Jiizas. Dem se tu im se, “Tiicha, wi nuo se yu a taak chuut an yu riili a tiich di rait sitn bout wa Gad waahn. Yu no kier bout wa piipl tingk, kaa yu no paashal. 17So tel wi sa, wa yu tingk, it rait fi wi pie taks tu Siiza, di Ruoman ruula, ar wi no fi pie notn?”\n18Bot Jiizas did si se a bier wikidnis did iina dem aat, so im se, “Unu set a ipokrit unu! We unu a tes mi fa? 19Shuo mi di moni unu tek pie taks.” So dem bring wan silva kain kom. 20Jiizas se tu dem se, “A uu fa picha an niem dis?”\n21Dem ansa bak, “Siiza.” So Jiizas se tu dem se, “Den gi Siiza wa a fi'im, an gi Gad wa a fi'im.”\n22Wen dem ier ou im ansa, dem did fraitn. So dem go we lef im.\n23Da siem die de som Sadyusii piipl kom a Jiizas (dem set a piipl de se, wen yu ded yu kyaahn kom bak alaiv). Dem kom kom aks Jiizas se, 24“Tiicha, Muoziz se, ‘Ef wan man ded an neehn get no pikni, im breda fi marid im waif, an av pikni wid ar fi im ded breda.’ 25Nou sevn breda did de mongks wi. Di fos wan marid wan uman an ded, an kaa im an im waif neehn av no pikni, im breda marid ar. 26Di sed ting apm tu di sekan breda, di tord wan, an aal a dem dong tu breda nomba sevn. 27Den di uman ded tu. 28So wen a taim fi dem kom bak alaiv, wid aal a di ada ded piipl dem, a uu fa waif shi ago bi? Kaaz di uol sevn a dem did marid ar.”\n29So Jiizas se tu dem se, “Unu a se ded piipl naa kom bak alaiv — bwai unu rang, kaa unu no nuo we Gad wod se, an unu no nuo Gad powa. 30Kaaz wen ded piipl kom bak, dem naa go a get marid, kaa dem taim de dem komiin laik ienjel we de a evn. 31Nou bout da taim de wen ded piipl kom bak alaiv, unu neva riid we Gad se tu unu, 32‘Mi a Iebriyam Gad, Aizak Gad an Jiekob Gad’ ? Im a no Gad fi ded piipl, bot im a Gad fi uu a liv!”\n33Wen di piipl dem ier da wan ya, dem fraitn tu ou im tiich.\n34Nou wen di Farisii ier ou im shot op di Sadyusii dem, dem miit op tugeda. 35An wan a dem, wan Laa tiicha kom kom aks Jiizas wan kwestiyan fi tes im. Ier im no,\n36“Tiicha, outa aal a di Laa dem, wich wan a di muos impuotant wan?” 37Jiizas ansa bak, “Lov di Laad we a fi yu Gad. Yu fi lov im wid aal a yu aat, aal a yu suol, an wid aal a yu main.’ 38Dis a di fos ruul we Gad gi Muoziz, an it a di muos impuotant wan. 39Di sekan wan tan laik it. It se, ‘Yu fi lov yu nieba siem laik ou yu lov yuself.’ 40Aal a Muoziz Laa dem, plos wa di prafit dem se go bak tu dem ya tuu Laa.”\n41Wen di Farisii dem did stil gyada op, Jiizas se tu dem se, 42“Di wan we a kom fi siev piipl, di Krais, wa unu tingk bout im? A uufa bwai pikni im bi?” So dem se, “A Dievid pikni.”\n43Ier im no, “So, ou kom wen di Spirit did a liid Dievid, Dievid siem wan kaal di wan we Gad a sen fi siev piipl, ‘Laad’? Im du dis wen im se, 44“‘Di Laad se tu fi mi Laad se: “Sidong a mi rait-an-said til mi put yu enimi dem anda yu fut”’ 45So ef Dievid kaal im ‘Laad,’ ou im fi bi Dievid pikni? iihn?” 46Nobadi kudn se notn, an fram da die de, nobadi no iivn tingk fi aks im notn muo.\nContinue to Matyu 23 »